A BIZOTTSÁG 1687/2002/EK RENDELETE

(2002. szeptember 25.)

a biocid felhasználás céljából már forgalomban lévő bizonyos hatóanyagoknak az 1896/2000/EK rendelet 4. cikkének (1) bekezdésében előírt bejelentésére vonatkozó meghosszabbított határidőről

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a biocid termékek forgalomba hozataláról szóló, 1998. február 16-i 98/8/EK európai parlamenti és tanács irányelvre[1] és különösen annak 16. cikke (2) bekezdésére,

mivel:

(1) A 98/8/EK irányelvnek megfelelően munkaprogramot kell végrehajtani a 2000. május 14-én már forgalomban lévő biocid termékek valamennyi létező hatóanyagának (a továbbiakban: "létező hatóanyagok") felülvizsgálatára vonatkozóan. A munkaprogram első fázisát a biocid termékekről szóló 98/8/EK európai parlamenti és tanácsi irányelv 16. cikkének (2) bekezdésében említett program első szakaszáról szóló 1896/2000/EK bizottsági rendelet[2] határozza meg. A 98/8/EK irányelvnek megfelelően a munkaprogram ütemezését a Bizottság állapítja meg.

(2) Az 1896/2000/EK rendelet 3. cikke (1) bekezdésének megfelelően a biocid termékekben történő felhasználás céljából forgalomba hozott létező hatóanyag minden egyes előállítójának azonosítania kellett a szóban forgó hatóanyagot a Bizottság részére 2002. március 28-ig. Az említett rendelet 4. cikke (1) bekezdésének és 8. cikke (1) bekezdésének megfelelően az olyan előállítóknak, gyártóknak és szervezeteknek, amelyek kérelmezni kívánják valamely létező hatóanyag felvételét egy vagy több terméktípusra vonatkozóan a 98/8/EK irányelv I., IA. vagy IB. mellékletébe, be kellett jelenteniük a szóban forgó hatóanyagot a Bizottságnak 2002. március 28-ig. Az említett rendelet 3. cikke (2) bekezdésének megfelelően ezeknek az előállítóknak vagy gyártóknak nem kellett külön azonosítást végezniük.

(3) Az 1896/2000/EK rendelettel[3] összhangban azonosított létező hatóanyagok előzetes jegyzéke összeállításra került. Továbbá, az olyan létező hatóanyagok előzetes jegyzéke is összeállításra került, amelyeket az 1896/2000/EK rendelet 4. cikke (1) bekezdésének vagy 8. cikke (1) bekezdésének megfelelően legalább egyszer bejelentettek. Ez a jegyzék mindegyik bejelentett létező hatóanyagra vonatkozóan megadja a vonatkozó terméktípusokat, valamint a 98/8/EK irányelv azon mellékletét, amelyre a felvételi kérelem vonatkozik[4].

(4) Ezeket a jegyzékeket az 1896/2000/EK rendelet 4. cikke (1) bekezdésével összhangban nem lehetett nyilvánosságra hozni a létező hatóanyagok egy vagy több terméktípusra vonatkozóan történő bejelentése benyújtási határidejének 2002. március 28-i lejárta előtt. A már forgalomban lévő létező hatóanyagokra vonatkozó munkaprogram első fázisa létrehozásának és végrehajtásának átláthatósága és egyértelműsége céljából az előállítók, gyártók és szervezetek számára lehetővé kell tenni, hogy létező hatóanyagokat jelentsenek be egy vagy több olyan terméktípusra vonatkozóan, amelyeknél a létező hatóanyagokat csak azonosították, vagy olyan terméktípusokat, amelyekre vonatkozóan a létező hatóanyagot még nem jelentették be. Az ilyen bejelentéseket 2003. január 31-ig meg kell tenni. Ez a kiegészítő időszak nem gyakorolhat negatív hatást a végleges jegyzékek összeállítására, a felülvizsgálat prioritásainak kialakítására, valamint az 1896/2000/EK rendeletben megállapított munkaprogram összes egyéb határidejére.

(5) A kiegészítő időszaknak lehetővé kell tennie az olyan előállítók, gyártók és szervezetek számára, amelyek kérelmezni kívánják az ilyen létező hatóanyagnak egy vagy több terméktípusra vonatkozóan a 98/8/EK irányelv I., IA. vagy IB. mellékletébe történő felvételét, hogy a kérdéses hatóanyagot az említett rendelet II. mellékletében meghatározott információk benyújtásával bejelentsék a Bizottságnak az 1896/2000/EK rendeletnek megfelelően.

(6) Az e rendeletben meghatározott intézkedések összhangban vannak a Biocid Termékek Állandó Bizottságának véleményével,

ELFOGADTA EZT A RENDELETET:

1. cikk

Hatály

Ez a rendelet kiegészítő időszakot határoz meg a bejelentéseknek az 1896/2000/EK rendelet 4. cikke (1) bekezdésének megfelelően történő benyújtására az olyan létező hatóanyagokra vonatkozóan, amelyeket csak azonosítottak, vagy csak bizonyos terméktípusokra jelentettek be.

2. cikk

Fogalommeghatározások

E rendelet alkalmazásában a 98/8/EK irányelv 2. cikkében és az 1896/2000/EK rendelet 2. cikkében található fogalommeghatározások alkalmazandók.

A következő meghatározások szintén alkalmazandók:

a) "azonosított létező hatóanyag": a 2000. május 14. előtt forgalomban lévő olyan hatóanyag, amelyet biocid termékekben a 98/8/EK irányelv 2. cikkének (2) bekezdése c) és d) pontjától eltérő célokra használnak, és amelyet:

i. az 1896/2000/EK rendelet 3. cikke (1) bekezdésének megfelelően azonosítottak; vagy

ii. az említett rendelet 4. cikke (1) bekezdésének megfelelően bejelentettek,

kivéve azokat, amelyeket a tagállamok az említett rendelet 5. cikke (2) bekezdésének megfelelően azonosítottak;

b) "bejelentett létező hatóanyag": a 2000. május 14. előtt forgalomban lévő olyan hatóanyagot, amelyet biocid termékekben a 98/8/EK irányelv 2. cikke (2) bekezdésének c) és d) pontjától eltérő célokra használnak, és amelyre vonatkozóan:

i. legalább egy bejelentés történt az 1896/2000/EK rendelet 4. cikke (1) bekezdésének vagy 8. cikke (1) bekezdésének megfelelően; vagy

ii. legalább egy tagállam érdeklődést mutatott az I. vagy IA. mellékletbe történő lehetséges felvétellel kapcsolatban az 1896/2000/EK rendelet 5. cikke (3) bekezdésének megfelelően, vagy az IB. mellékletbe történő lehetséges felvétellel kapcsolatban az említett rendelet 8. cikke (3) bekezdésének megfelelően.

3. cikk

A létező hatóanyagok bejelentésének új határideje

(1) Azok az előállítók, gyártók és szervezetek, amelyek kérelmezni kívánják egy azonosított, de be nem jelentett létező hatóanyag felvételét egy vagy több terméktípusra vonatkozóan a 98/8/EK irányelv I., IA. vagy IB. mellékletébe, az 1896/2000/EK rendelet 4. cikke (1) bekezdésének megfelelően 2003. január 31-ig bejelentik a kérdéses hatóanyagot a Bizottságnak.

(2) Azok az előállítók, gyártók és szervezetek, amelyek kérelmezni kívánják egy bejelentett létező hatóanyag felvételét egy vagy több, a bejelentett létező hatóanyagok előzetes jegyzékében az adott bejelentett létező hatóanyagnál már szereplő terméktípusoktól eltérő terméktípusra vonatkozóan a 98/8/EK irányelv I., IA. vagy IB. mellékletébe, az 1896/2000/EK rendelet 4. cikke (1) bekezdésének megfelelően 2003. január 31-ig nyújtják be az értesítést a Bizottság részére.

4. cikk

Hatálybalépés

Ez a rendelet az Európai Közösségek Hivatalos Lapjában történő kihirdetését követő 20. napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2002. szeptember 25-én.

a Bizottság részéről

Margot WALLSTRÖM

a Bizottság tagja

[1] HL L 123., 1998.4.24., 1. o.

[2] HL L 228., 2000.9.8., 6. o.

[3] Ezek a hatóanyagok az azonosított létező hatóanyagok előzetes elektronikus jegyzékében vannak felsorolva a következő címen: http://ecb.jrc.it/biocides.

[4] Ezek a hatóanyagok a bejelentett létező hatóanyagok előzetes jegyzékében vannak felsorolva a következő címen: http://ecb.jrc.it/biocides.